Moskowië is ’n historiese naam wat dikwels gegee word aan die Rusland van voor die hervormings van Pieter die Grote van omstreeks 1700. Moskowië was een van die opvolgerstate van Kiëf-Roes. Die staat was aanvanklik bekend as die Prinsdom van Moskou (княжество Московское; Knjazjestwo Moskofskoje), later as die Grootprinsdom van Moskou (Великое Княжество Московское; Welikoje Knjazjestwo Moskofskoje) en eindelik as die Russiese Tsaredom (Царство Русское; Tsarstwo Roesskoje). In Russiese geskrifte word dit meestal die Grootprinsdom van Moskou genoem. Die ontwikkeling van Rusland strek vanaf Kiëf-Roes via Wladimir-Soezdal, Moskowië en die Russiese Tsaredom tot by die Russiese Ryk, toe die amptelike titel van die heersers verander is van tsaar na keiser. Moskowië het mense en welvaart gelok na die noordoostelike deel van die streek en handelsbetrekkinge gevestig met die Oossee, Witsee, Kaspiese See en Siberië. In dié tyd het ook ’n gesentraliseerde en outokratiese politieke stelsel ontstaan. Met die gebruik van die naam "Moskowië" beoog sommige historici om die kultuurverskille te benadruk tussen die Rusland van voor 1700, wat om godsdienstige redes verskil het van die Wes-Europese kultuur, en die Rusland van ná 1700, toe die adel in ’n groot mate verwesters het.